РЕГЛАМЕНТ (ЕО) № 1385/2014 НА СЪВЕТА
от 15 декември 2014 година
за разпределяне на възможностите за риболов в съответствие с Протокола между Европейския съюз и Република Кабо Верде за определяне на възможностите за риболов и финансовото участие, предвидени в Споразумението за партньорство в областта на рибарството между Европейската общност и Република Кабо Верде
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската комисия,
като има предвид, че:
(1)
На 19 декември 2006 г. Съветът прие Регламент (ЕО) № 2027/2006 (1), с който одобри сключването на Споразумение за партньорство в областта на рибарството между Европейската общност и Република Кабо Верде („Споразумението“).
(2)
На 28 август 2014 г. беше парафиран нов протокол (2) към Споразумението („Протоколът“). С протокола на корабите на Съюза се предоставят възможности за риболов в риболовната зона, която е под суверенитета или юрисдикцията на Република Кабо Верде.
(3)
На 15 декември 2014 г. Съветът прие Решение 2014/948/ЕС (3) за подписване и временно прилагане на протокола.
(4)
Следва да се определи методът за разпределяне на възможностите за риболов между държавите членки за периода на прилагане на протокола.
(5)
Съгласно член 10, параграф 1 от Регламент (ЕО) № 1006/2008 на Съвета (4), ако се установи, че възможностите за риболов, предоставени на Съюза с протокола, не са използвани напълно, Комисията уведомява съответните държави членки. Липсата на отговор в рамките на срока, който ще определи Съветът, се счита за потвърждение, че корабите на съответната държава членка не използват напълно възможностите си за риболов в дадения период. Този краен срок следва да бъде определен от Съвета.
(6)
За да се осигури подновяване на риболовните дейности от страна на корабите на Съюза, протоколът предвижда неговото временно прилагане, считано от датата на подписването му. Следователно настоящият регламент следва да започне да се прилага от същата дата,
ПРИЕ НАСТОЯЩИЯ РЕГЛАМЕНТ:
Член 1
1. Възможностите за риболов, определени с Протокола, се разпределят между държавите членки, както следва:
а)
сейнери за улов на риба тон:
Испания
16 кораба
Франция
12 кораба
б)
кораби с повърхностни парагади:
Испания
23 кораба
Португалия
7 кораба
в)
кораби за улов на риба тон с въдици:
Испания
7 кораба
Франция
4 кораба
Португалия
2 кораба
2. Регламент (ЕО) № 1006/2008 се прилага, без да се засяга Споразумението.
3. Ако заявленията за разрешение за риболов от посочените в параграф 1 държави членки не изчерпват всички възможности за риболов, определени в протокола, Комисията разглежда заявленията за разрешение за риболов от всяка друга държава членка съгласно член 10 от Регламент (ЕО) № 1006/2008.
4. Съгласно предвиденото в член 10, параграф 1 от Регламент (ЕО) № 1006/2008 срокът, в който държавите членки трябва да потвърдят, че няма да използват всички предоставени им възможности за риболов, се определя на десет работни дни, считано от датата, на която Комисията ги информира, че възможностите за риболов не са изчерпани.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от датата на подписване на протокола.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 15 декември 2014 година.